Nuwe jakkalsdraai in Zuma-saakOudpres. Jacob Zuma (Foto: Emmanuel Croset/AFP) Oudpres. Jacob Zuma het reeds sy regspan opdrag gegee om appèl aan te teken nadat sy aansoek om adv. Billy Downer as aanklaer in sy korrupsiesaak te laat verwyder, vandeesweek van die hand gewys is. Die Zuma-stigting is glad nie gelukkig met dié uitspraak nie en meen regter Piet Koen het “verskeie wesenlike en growwe regsdwalings” in sy vertolking en weergawe van die feite voor die hof begaan. Koen het Dinsdag onder meer bevind dat Zuma se pogings om Downer as hoofaanklaer in die saak te laat verwyder grootliks bespiegelend en ten beste gegrond is op ontoelaatbare hoorsêgetuienis. “Die bewering van vooroordeel teen mnr. Downer is grootliks gegrond op die feit dat hy glo nie onafhanklik en objektief was nie,” het die regter in sy uitspraak gesê. “Gegrond op die getuienis voor my is dit geensins bewys dat mnr. Zuma se reg op ŉ grondwetlik billike verhoor belemmer is nie, of dat daar ŉ werklike moontlikheid is dat sy regte belemmer sal word nie.” Die hof het ook bevind Zuma het versuim om te bewys dat Downer nie die reg het om hom te vervolg nie. Downer is die aanklaer in die saak waarin Zuma en die Franse wapenvervaardiger Thales teregstaan op aanklag van onder meer bedrog, korrupsie en rampokkery. Zuma word ook daarvan beskuldig dat hy omkoopgeld van Thales ontvang het. Hy en Thales pleit onskuldig op die aanklagte teen hulle in ŉ saak wat al langer as 20 jaar sloer en vanjaar hervat is. Zuma was self Dinsdag in die hof toe Koen sy uitspraak gelewer het. Die saak is intussen weer vir die soveelste keer uitgestel – dié keer na April volgende jaar. Die staat sal na verwagting dán eindelik sy getuienis lei.